b'\n_START_ARTICLE_\nKaiten\n_START_PARAGRAPH_\nKaiten (jap. pasaulio pakeitimas ar vartai \xc4\xaf dang\xc5\xb3) buvo Antrojo pasaulinio karo laik\xc5\xb3 Japonijos imperijos kariuomen\xc4\x97s mirtininko valdoma torpeda._NEWLINE_Pirmieji variantai teori\xc5\xa1kai leido torpedos pilotui paskutiniu momentu prie\xc5\xa1 susid\xc5\xabrim\xc4\x85 su puolamu laivu j\xc4\x85 palikti. Labai abejotina, ar tai buvo prakti\xc5\xa1kai \xc4\xafmanoma, ir n\xc4\x97ra joki\xc5\xb3 duomen\xc5\xb3, jog kas nors kada b\xc5\xabt\xc5\xb3 tai m\xc4\x97gin\xc4\x99s. V\xc4\x97lesniuose, m\xc5\xab\xc5\xa1yje naudotuose variantuose to i\xc5\xa1\xc4\x97jimo nebebuvo. Taigi, jei kart\xc4\x85 atsidurdavo viduje, pilotas nebegal\xc4\x97jo i\xc5\xa1 torpedos pasitraukti. Nepavykus atakai, buvo susiprogdinimo rankena._NEWLINE_Abu projekto autoriai ir pirmieji bandytojai (Hiroshi Kuroki ir Sekio Nishina) \xc5\xbeuvo prie Kaiten vairo. Kuroki \xc5\xbeuvo bandydamas prototip\xc4\x85, Nishina ved\xc4\x97 pirm\xc4\x85 kovin\xc4\x99 atak\xc4\x85, kuri nuskandino  transporto laiv\xc4\x85 "Mississinewa"._NEWLINE_Buvo parengti keli konstrukcijos variantai, i\xc5\xa1 kuri\xc5\xb3 patys did\xc5\xbeiausi tur\xc4\x97jo ir dviej\xc5\xb3 mirtinink\xc5\xb3 \xc4\xafgul\xc4\x85. Ta\xc4\x8diau tik viena versija buvo i\xc5\xa1 ties\xc5\xb3 masi\xc5\xa1kai gaminta ir naudota. Tai buvo 1360 kg sprogmen\xc5\xb3 ne\xc5\xa1antis variantas, varomas grynu deguonimi maitinamu vidaus degimo varikliu. Dauguma konstrukcijos detali\xc5\xb3 buvo paimta i\xc5\xa1 prie\xc5\xa1 tai labai s\xc4\x97kmingai pasirod\xc5\xbeiusio nepilotuojamo varianto, \xc5\xbeinomo kaip modelis 93._NEWLINE_I\xc5\xa1 viso buvo pagaminta apie 400 \xc5\xa1i\xc5\xb3 torped\xc5\xb3, i\xc5\xa1 kuri\xc5\xb3 apie 100 buvo panaudota. Kiek laiv\xc5\xb3 buvo nuskandinta, sunku pasakyti, nes amerikie\xc4\x8di\xc5\xb3 ir japon\xc5\xb3 istorik\xc5\xb3 duomenys yra labai prie\xc5\xa1taringi. Amerikie\xc4\x8diai teigia, jog ginklas nebuvo efektyvus ir nuskandino tik du laivus, japonai pateikia daug didesnius skai\xc4\x8dius._NEWLINE_Torpedos da\xc5\xbeniausiai buvo leid\xc5\xbeiamos i\xc5\xa1 povandenini\xc5\xb3 laiv\xc5\xb3. Tur\xc4\x97damos ribotas pasin\xc4\x97rimo galimybes, jos pana\xc5\xa1iai apribodavo ir povandeninio laivo nusileidimo gyl\xc4\xaf. Tod\xc4\x97l \xc5\xa1ios operacijos buvo labai pavojingos ir puolan\xc4\x8diam laivui. I\xc5\xa1 viso buvo nuskandinti 8 tokie povandeniniai laivai (jei i\xc5\xa1 ties\xc5\xb3 mainais tik \xc4\xaf du prie\xc5\xa1o laivus, ginklas visi\xc5\xa1kai nepasiteisino).'